**Éjszakai fény**

*Schein Gábor méltatása*

Novelláskötet a veszteségről, politikai esszégyűjtemény a Kossuth téri esernyők hiányáról, pontosabban e hiány meglétéről, letaglózó regény az én- és önazonosság cserebomlásairól, verses könyv egy változó kontinens centrumából és nagymonográfia Füst Milánról. Az elmúlt öt évben ez az öt könyve jelent meg Schein Gábornak. Frappáns lenne a kérdés, hogy melyik Schein Gábort méltassam az öt közül, csak éppen nem lenne pontos. Schein figyel és ügyel arra, hogy milyen műfajhoz milyen beszédmód társuljon, és így nem is véti el a megszólalás normáit. A mélyben mégis folyamatosan ugyanazok a kérdések és problémák foglalkoztatják. Az emlékezés-felejtés árapálya, az idegenség azonossága, az otthon rögzíthetetlensége, a megértés katasztrófája, a hagyomány eltűnése és eltüntetése. Metaforikusabban, egyik verse címével, az *éjszakai utazás*. Az „átsötétedés”. „Az utazás minden pillanatban máshol osztja ketté a teret. Minden hely / megálló, küszöb, bejárat.” Ez a 2011-es kötet, az *Éjszaka, utazás* új korszak nyitánya is Schein pályáján. E mellett annak, hol profetikus, hol rezignált megérzése és felismerése, hogy új korszak következik hazánkban, a térségben, a nyugati civilizációban. Az ebben a kötetében is szereplő, *Túl a kordonokon* című vers nem véletlenül lett a tavalyi verseskönyv (*Üdvözlet a kontinens belsejébő*l) új strófaszerkezetbe áttett nyitódarabja: „a terek csapdák, az utcák határok, lezárható menekülési útvonalak.” A fal megjelenik a 2015-ös regény, a *Svéd* lapjain is: „A rosszat is ugyanúgy építgeti az ember, mint a jót. Tégláról téglára.” Schein talán legradikálisabb kérdése, hogy milyen téglák vannak a kezünkben, és hogy van-e lehetőségünk eldönteni, hová tegyük őket. Illetve, hogy van-e lehetőségünk el- vagy ledönteni magukat a kérdéses válaszfalakat. Művei egyre ironikusabban szembesítenek bennünket ~~t~~ azzal, hogy önismereti tükreink voltaképpen vakablakok, és hogy a távlatok felméréséhez a közelpontok mélyére kell nézni. Éjszakai fényben. Schein Gábor ezt teszi. Köszönöm neki!

Szegő János